Die mark groei, maar Afrika is nie eens 'n piesangrepubliek nie – praag.co.za
Die wêreldwye mark vir piesangs is besig om toe te neem, maar Afrikalande is ver agter by Latyns-Amerika om in dié behoefte te voorsien. Volgens die VN se Voedsel- en landbou-organisasie het die produksie van piesangs sedert 1990 verdubbel. Die gemiddelde, globale verbruik van piesangs het van 10 kg per kop per jaar met 50% gestyg tot 15 kg per kop (sien onderstaande grafiek). Tans voer ontwikkelde lande ongeveer 10 kg per kop piesangs per jaar in, terwyl die res van die mark uit eie bronne voorsien word. Frankryk beskik byvoorbeeld oor kolonies buite Europa wat gedeeltelik in sy behoeftes voorsien, terwyl piesangs ook in die VSA verbou word.
Een van die lande waar die verbruik van piesangs die skerpste gestyg het, is in Rusland. In die ou Sowjetunie was piesangs vir baie Russe 'n groot luukse en het die vraag na piesangs sedertdien toegeneem, hoewel dit nog onder die vlak van die meeste Wes-Europese lande verkeer. Nog 'n kenmerk van die Wes-Europese mark vir piesangs is dat verbruikers "organiese" piesangs verkies wat teen 'n premie vergeleke met gewone piesangs verkoop word. Veral in Denemarke en Switserland is die vraag na organiese piesangs baie hoog, met Duitsland, Brittanje en Frankryk 'n kortkop agter dié twee lande.
Piesangverbruik wêreldwyd. Bron: Voedsel- en landbou-organisasie
Hoewel Ecuador se markaandeel oor die afgelope paar jaar gedaal het, het dié land tot redelik onlangs een derde van die wêreld se uitvoermark in piesangs oorheers, 'n ware "pieasangrepubliek". In Afrika is dit slegs twee voormalige Franse kolonies in Wes-Afrika, Kameroen en die Ivoorkus, wat hoegenaamd piesangs uitvoer en dan veel minder as Ecuador en ander Latyns-Amerikaanse lande (sien onderstaande grafiek).
Hoewel Suid-Afrika die grootste produsent van pomelo's ter wêreld is, asook 'n vername speler in ander sitrusvrugte, voer die land feitlik geen piesangs uit nie, terwyl 'n klein hoeveelheid wel ingevoer word.
Nog 'n land waar piesangverbruik groei toon, is Japan en 'n Japanse miljoenêr het onlangs aangekondig dat hy saam met 'n Kambodjaan gaan werk om piesangs in Kambodja gaan kweek om na Japan in te voer.
Skrywer praagGepubliseer op 5 Junie 2015 5 Junie 2015 Kategorieë Nuus, SakeSleutelwoord afrika, piesangs, uitvoere